SET ปิดบวก 4 จุด รับฟุตซี่ปรับน้ำหนักลงทุน โบรกมองสัปดาห์หน้าเสี่ยงผันผวน
SET ปิดบวก 4 จุด รับฟุตซี่ปรับน้ำหนักลงทุน โบรกมองสัปดาห์หน้าเสี่ยงผันผวน
18 ก.ย. 2563

ผู้สื่อข่าวรายงานว่า ดัชนีปิดวันนี้ที่ระดับ 1,288.39 จุด เพิ่มขึ้น 3.99 จุด (+0.31%) มูลค่าการซื้อขาย 49,975.26 ล้านบาท
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยในช่วงบ่ายนี้มีโมเมนตัมขายลดความเสี่ยง หลังจากที่ช่วงเช้าปรับตัวขึ้นไปก่อนแล้วก็ค่อยเทขายออกมา โดยในช่วงท้ายตลาดฯก็มีความผันผวนจากการปรับน้ำหนักลงทุนของฟุตซี่ในวันนี้ และในช่วงสุดสัปดาห์นี้ก็ลุ้นการชุมนุมทางการเมือง ซึ่งถ้าไม่มีอะไรเกิดขึ้น สัปดาห์หน้าโมเมนตัมตลาดก็อาจจะขยับขึ้นได้บ้าง
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ ส่วนตลาดในยุโรปจะติดลบราว 0.3% เช่นเดียวกับดาวโจนส์ฟิวเจอร์สที่ติดลบเช่นกัน รับผลจากสัญญาณเศรษฐกิจที่มีการฟื้นตัวล่าช้า
แนวโน้มการลงทุนในสัปดาห์หน้า นายวิจิตร กล่าวว่า โมเมนตัมของตลาดฯขึ้นอยู่กับการชุมนุมทางการเมืองในช่วงสุดสัปดาห์นี้ แต่ตลาดก็มีโอกาสที่จะผันผวนได้ พร้อมให้แนวรับ 1,270 จุด ส่วนแนวต้าน 1,300 จุด
สัปดาห์หน้าให้ติดตามการประชุมคณะกรรมการนโยบายการเงิน (กนง.) ในวันที่ 23 ก.ย.นี้ ซึ่งก็คงจะไม่มีนัยต่อตลาดมาก โดยคาดว่าจะคงอัตราดอกเบี้ยนโยบาย และเศรษฐกิจก็น่าจะฟื้นตัวแบบค่อยเป็นค่อยไป และสัปดาห์หน้าใกล้สิ้นเดือน (ก.ย.) ก็จะมีความกังวลเกี่ยวกับเกณฑ์ราคาเสนอขายชอร์ตสูงกว่าราคาตลาด (Short Sell) ว่าจะใช้ต่อหรือไม่ ส่วนนอกประเทศให้ติดตามตัวเลข PMI รวมถึงจับตามาตรการกระตุ้นเศรษฐกิจของสหรัฐฯ
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BBL มูลค่าการซื้อขาย 3,450.02 ล้านบาท ปิดที่ 101.00 บาท เพิ่มขึ้น 2.00 บาท
CRC มูลค่าการซื้อขาย 3,305.83 ล้านบาท ปิดที่ 28.00 บาท ลดลง 0.50 บาท
PTT มูลค่าการซื้อขาย 1,995.12 ล้านบาท ปิดที่ 35.25 บาท ลดลง 0.50 บาท
TASCO มูลค่าการซื้อขาย 1,735.79 ล้านบาท ปิดที่ 16.00 บาท ลดลง 0.50 บาท
AOT มูลค่าการซื้อขาย 1,571.85 ล้านบาท ปิดที่ 60.25 บาท ราคาไม่เปลี่ยนแปลง